《赴官唐安益帅吴公以诗宠行次韵为谢》
宋代·吕陶

二十年前许进趋，六科重沗荐论书。献言悟主惭明诏，乞禄还家得副车。

此日诗章形黼黻，当时匠手器轮舆。恩知最厚难图报，有意高贤一挽裾。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。